ወጣቱ ትዉልድ እንደ ቀድሞዉ ትዉልድ የአገሪቱን ሰላምና መረጋጋት ለመጠበቅ በጋራ እንዲቆም ፕሬዝዳንቱ  ጠየቁ
ወጣቱ ትዉልድ  እንደ ቅድመ  አያቶቹና  አያቶቹ  ልዩነቶችን  ወደጎን በመተዉ የአገሪቱን ሰላምና ደህንነት ለማስከበር በጋራ መቆም እንዳለበት ፕሬዝዳንት ዶክተር ሙላቱ ተሾመ ጠየቁ፡፡ፕሬዝዳንቱ ዛሬ 122ኛዉ የአድዋ ድል በአል ዉጊያዉ በተካሄደባቸዉ የአድዋ ተራሮች ዛሬ በተከበረበት ወቅት ባደረጉት ንግግር አያቶቻችን ልዩነቶቻቸዉን ወደጎን በመተዉ ወራሪዉን የኢጣሊያ ጦር መክተዉ እንደመለሱት ሁሉ ወጣቱ ትዉልድ ለአገሪቱ ሰላምና መረጋጋት በጋራ ዘብ በመቆም የአያቶቹን ታሪክ መድገም እንዳለበት አመልክተዋል፡፡የአገሪቱን ሰላምና መረጋጋት በማረጋገጥ በመላዉ አለም መታወቅ የጀመረችበትን ቀጣይነት ያለዉ የኢኮኖሚ እድገት ማስቀጠል እንደሚያስፈልግ ፕሬዝዳንቱ ገልፀዋል፡፡የአድዋ ድል በአገራችን ጉዳይ የማንደራደር መሆናችንን ማሳያ ነዉ ያሉት ፕሬዝዳንቱ ቁርጠኝነትንና ለአገር ጉዳይ በጋራ መቆምን በዃላ ቀር መሳሪያ ወራሪዉንና ዘመናዊ የጦር መሳሪያ ታጥቆ የመጣዉን የጣሊያን ጦር መክተዉ ከመለሱት አባቶቻችን መማር አለብንም ብለዋል፡፡የአድዋ ድል ከኢትዮጵያ አልፎ ለሌሎች ጥቁር ህዝቦች ነፃነት ለታገሉት እንደነ ማርከስ ጋርቬይ እና ክዋሜ ንክሩማህ ላሉ የነፃነት ትግል መሪዎች ጭምር ዋነኛ የትግል ስንቅ መሆኑን አስታዉሰዋል፡፡የጥንታዊት ኢትዮጵያ አርበኞች ማህበር ፕሬዝዳንት ልጅ ዳንኤል ጆቴ መስፍን በበኩላቸዉ ወጣቱ ትዉልድ የቀደምት አያቶቹን ጀግንነትና ለአገር አንድነት በጋራ መቆምን ለማስቀጠል ከመንግስትና ህዝቡ ጎን በመቆም ለሰላምና መረጋጋት የበኩሉን አስዋፅኦ እንዲያበረክት አስገንዝበዋል፡፡ሰላምን ማክበር ስንችል ሰላም ይኖረናል ያሉት ልጅ ዳንኤል ጆቴ የአገሪቱን ሰላም ማስጠበቅ ያለምንም ቅድመ ሁኔታ ተግባራዊ መደረግ እንደሚገባዉም ገልጸዋል፡፡